Ved siden af en ny lakseterminal på Hirtshals Havn, opfører Jackon Danmark en emballagefabrik, der skal forsyne Hav Line med kasser til laksetransport.

Der bliver ikke langt at gå for Hav Line, når de skal have flere kasser til transport af deres laks. Lige ved siden af deres lakseterminal kommer nemlig en emballagefabrik, der skal producere kasserne til laksetransporten. Det er den norske industrikoncern Jackons danske datterselskab, Jackon Danmark, der skal levere EPS-kasser til Hav Line. Den nye fabrik bliver højt automatiseret og bliver opført direkte i sammenhæng med Hav Lines lakseterminal. Den nye fabrik kommer efter planen til at være klar til produktion samtidig med, at Hav Line sætter slagteskibet "Norwegian Gannet" og lakseterminalen i drift i andet halvår af 2018, skriver Hirtshals Havn i en pressemeddelelse. - Vi har været i tæt samarbejde med Hav Line om etablering af produktionen i Hirtshals, og vi har på den måde kunnet optimere snitfladerne mellem kasseproduktionen og laksepakkeriet. Det er på den måde vigtigt for os at være en del af den fremtidsrettede satsning som Hav Line gennemfører omkring transport, pakning og videre distribution af højkvalitetslaks, siger Stein Trygsland, der er CEO i industrikoncernen Jackon-gruppen. I Norge har Jackon allerede flere produktioner, og med fabrikken i Hirtshals giver det Jackon mulighed for at kunne forsyne Hav Line, den lokale fiskeindustri og den europæiske fiskeindustri.